**OBRAZLOŽENJE OSTVARENJA PRIHODA I RASHODA U GODIŠNJEM IZVJEŠTAJU O IZVRŠENJU**

 **FINANCIJSKOG PLANA ZA 2024. GODINU**

Narodno sveučilište Sesvete je javna ustanova koja obavlja djelatnost kulture i edukacije i čije je djelovanje propisano Statutom, Zakonom o ustanovama u kulturi te drugim pravnim aktima kojima se regulira zakonsko poslovanje. Nadležni ured za djelatnost Sveučilišta je Gradski ured za kulturu i civilno društvo. Osnovna djelatnost kojom se bavi Sveučilište je organiziranje glazbenih, kazališnih, likovnih i drugih radionica i tečajeva iz područja kulture te održavanje kazališnih i filmskih predstava za djecu i odrasle.

**OPĆI DIO IZVJEŠTAJA O IZVRŠENJU FINANCIJSKOG PLANA**

Ukupni prihodi ostvareni u 2024. godini iznose 85,72% u odnosu na planirane.

Svi prihodi su realizirani s manjim odstupanjima u odnosu na Financijski plan. Prihodi iz nadležnog proračuna realizirani su sa 89,83%, vlastiti prihodi 61,81%, prihodi od ulaznica sa 92,00%, pomoć iz proračuna koji nam nije nadležan sa 100,00%, donacije 190% jer je doznačen i iznos koji će se koristiti u sljedećoj godini. Temeljem prijenosa EU sredstava realizirano je 79,89% planiranih sredstava.

Ukupni rashodi realizirani su sa 87,08% u odnosu na Financijski plan i nije bilo većih odstupanja u odnosu na planirana sredstva. Grad je uredno podmirivao rashode prema našim zahtjevima, a Sveučilište je redovno podmirivalo svoje obveze prema dobavljačima. Iz vlastitih prihoda su podmirivani rashodi za nabavu opreme, za honorare i ostale troškove vezane uz radionice i tečajeve na kojima se ostvaruje vlastiti prihod te na ostale troškove koje nije financirao nadležni gradski ured.

Financijski rezultat poslovanja za 2024. godinu je manjak u iznosu od 7.695,86 eura iz razloga što do kraja godine nisu doznačena sva sredstva za programske i materijalne rashode iz prosinca kao i za plaću za prosinac 2024. te za nabavu opreme. Manjak je pokriven s prenesenim viškom iz ranijih godina koji iznosi 28.755,18 eura. Višak prihoda i primitaka raspoloživ u sljedećem razdoblju iznosi 21.059,32 eura.

Stanje novčanih sredstava na računima Sveučilišta na početku izvještajnog razdoblja iznosilo je 53.139,87 eura, a na kraju izvještajnog razdoblja 60.134,65 eura.

**POSEBNI DIO IZVJEŠTAJA O IZVRŠENJU FINANCIJSKO PLANA**

Narodno sveučilište Sesvete tijekom 2024. godine ostvarilo je odlične rezultate u provedbi svojih obrazovnih, kulturnih i društvenih programa, nastavljajući osnaživati kulturnu i obrazovnu ponudu za stanovnike Sesveta, Zagreba i šireg područja. Svojim programima obuhvatili smo različite generacije te kontinuirano unaprjeđivali pristup obrazovanju i kulturi, pridonoseći razvoju zajednice i poboljšanju kvalitete života stanovnika.

Jedan od najznačajnijih iskoraka u 2024. godini bilo je pokretanje kvartovskog kina u dvorani Narodnog sveučilišta Sesvete, čime smo proširili našu djelatnost i obogatili lokalnu kulturnu ponudu. Nakon što smo putem natječaja Ministarstva kulture i medija nabavili digitalni kino projektor visoke rezolucije i iznimne kvalitete prikaza, uspostavili smo redovite kino projekcije namijenjene svim dobnim skupinama. Posebno nas raduje činjenica da je kino postalo važno mjesto okupljanja djece i obitelji – mlada publika samostalno dolazi na projekcije, roditelji sudjeluju u obiteljskim filmskim večerima, a filmski ciklusi ostvarili su visoku posjećenost. Osim suradnje s Hrvatskim audiovizualnim centrom (HAVC), i udrugom 7. kontinent,  omogućili smo projekcije  recentnih filmskih ostvarenja, organizirali smo edukativne radionice i projekcije te posebne programe za mdjecu i starije sugrađane. Na ovaj način doprinijeli smo razvoju filmske pismenosti i dostupnosti kulturnih sadržaja u Sesvetama, čime se značajno unaprijedila lokalna kulturna scena.

Naši obrazovni programi za odrasle i starije osobe nastavili su bilježiti veliku zainteresiranost, posebno među ženskom populacijom. Čak 95 % polaznika radionica čine žene, dok one čine više od 60 % posjetitelja kulturnih događanja u dvorani, uključujući kazališne predstave, koncerte i filmske projekcije. Osim što pružaju priliku za učenje i kreativno izražavanje, edukativni programi značajno doprinose društvenom uključivanju, očuvanju mentalnog zdravlja i jačanju osjećaja pripadnosti zajednici. Radionice poput "Vrijeme za mene" osnažuju žene,  a program  "Korištenje pametnih telefona" omogućuje našim umirovljenicima svladavanje novih vještina. Oba programa stvaraju prostor za osobni razvoj i socijalnu interakciju.

Poseban naglasak stavili smo na očuvanje kulturne baštine kroz edukativne i kreativne programe za sve dobne skupine. Organizacijom manifestacija poput Sesvetskog fašnika i SMUK-festivala mladih te programima za starije osobe osigurali smo raznolikost i dostupnost kulturnih sadržaja prilagođenih interesima i potrebama različitih generacija. Glazbeni programi, poput obilježavanja obljetnica majstora klasične glazbe, kao i edukativni sadržaji za mlade generacije posebno je usmjeren prema razvoju publike.

Posebno veliki interes kod djece izazvale su STEM radionice, radionice maketarstva i modelarstva, te besplatne kreativne i umjetničke radionice tijekom školskih praznika, uključujući cirkuske vještine, ples na svili i fotografiju kao oblik likovnog izražavanja. Dramski studio, likovni programi te glazbene radionice (gitara i sintesajzer) omogućili su mladima razvoj kreativnih potencijala, dok su Gamecraft radionice razvijale računalne i logičke vještine. Praktičnim i interaktivnim aktivnostima ekološki program Zeleni ključ educirao je djecu i mlade o zaštiti okoliša, bioraznolikosti i održivom razvoju.

Radionice i izložbe hrvatskog tradicijskog nakita od perli u inozemstvu nastavile su bilježiti velik uspjeh. Sudjelovanje na manifestacijama "Molisaiko"  u Rimu i Festivalu CroEtno u Santa Croce (Kruč) doprinijelo je promociji hrvatske tradicije, a ove godine dobili smo posebnu plaketu i priznanje za podučavanje i upoznavanje pripadnika hrvatske dijaspore s izradom hrvatskog nakita na spomenutim manifestacijama.

Godina 2024. bila je posebna i po tome što smo po prvi put sudjelovali u Erasmus+ programu, kojeg smo samostalno osmislili i proveli u suradnji s partnerima iz Vicenze i Beča. U Vicenzi smo realizirali projekt u području obrazovanja odraslih, omogućivši našim polaznicama radionica etno nakita sudjelovanje u specijaliziranim tečajevima i radionicama s renomiranim stručnjacima. Program je uključivao predavanja o tradicijskom nakitu, posjete lokalnim zanatskim radionicama te razmjenu znanja i iskustava s talijanskim kolegama. Istovremeno, u Beču smo pratili programe i metode rada u srodnim institucijama, usvajali primjere dobre prakse i analizirali mogućnosti za unaprjeđenje vlastitih obrazovnih modela. Sudjelovanje u Erasmus+ programu omogućilo nam je međunarodnu suradnju, razvoj novih kompetencija te jačanje ugleda Narodnog sveučilišta Sesvete kao dinamične i inovativne ustanove posvećene cjeloživotnom učenju.

Zaključno, 2024. godina bila je iznimno uspješna za Narodno sveučilište Sesvete – postigli smo značajne pomake u obrazovanju odraslih, osnažili kulturnu scenu, unaprijedili pristup obrazovanju i očuvanju baštine te se afirmirali na europskoj razini kroz Erasmus+ projekt. Kontinuiranim radom, inovativnim programima i suradnjom s lokalnim i međunarodnim partnerima nastavljamo doprinositi razvoju zajednice i kvaliteti života svih naših polaznika i korisnika.